Karang sebuah tulisan dalam bahasa Betawi yang bernada deskriptif dan panjangnya 1 paragraf.

Ronggèng blantèk mêrupakan tari krèasi baru nyang diangkat dari tèater rakyat Bêtawi, yakni topèng blantèk. Sêcarè umum, tari ronggèng blantèk kêbagi dalêm tigè bagian gêrakan. Bagian pêrtamè, gêrakan lêmah gêmulè dêngan ritmê jonjon. Bagian keduè, ritmê mulè gancang dêngan gêrakan nandak nyang pênuh sêmangêt. Bagian kêtigè, tari ronggèng blantèk ngêmasupin bêbêrapè gêrakan silat Bêtawi sêbagè klimaksnyè. Banyak istilèh gêrakan tari ronggeng blantèk, antarè laèn rapêt tindak, sêlancar tindak, putêr goyang, gèol, amè laènnyè. Buat ngiringin tari ronggèng blantèk, dimaènin gamêlan topèng Bêtawi nyang têrdiri atas rêbab, tigè buah kênong, amè kêcrèk. Kadang dipakè jugè rêbanè biang. Dalêm banyak pariasi, sêring dipakè jugè pêrpaduan alat musik tanji, misalnyè têrompèt, trombon, bariton, gêndang, gong, simbal, amè tèhyan.